CELEX: 32021R0600
Language: lt
Date: 2021-04-07 00:00:00
Title: Komisijos įgyvendinimo reglamentas (ES) 2021/600 2021 m. balandžio 7 d. dėl tam tikrų prekių klasifikavimo Kombinuotojoje nomenklatūroje

2021 4 14   
               
               
                  LT
               
               
                  Europos Sąjungos oficialusis leidinys
               
               
                  L 127/26
               
            
         KOMISIJOS ĮGYVENDINIMO REGLAMENTAS (ES) 2021/600
         2021 m. balandžio 7 d.
         dėl tam tikrų prekių klasifikavimo Kombinuotojoje nomenklatūroje
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013, kuriuo nustatomas Sąjungos muitinės kodeksas (1), ypač į jo 57 straipsnio 4 dalį ir 58 straipsnio 2 dalį,
         kadangi:
         
                     (1)
                  
                  
                     siekiant užtikrinti, kad Tarybos reglamento (EEB) Nr. 2658/87 (2) priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su šio reglamento priede nurodytų prekių klasifikavimu;
                  
               
                     (2)
                  
                  
                     Reglamente (EEB) Nr. 2658/87 nustatytos bendrosios Kombinuotosios nomenklatūros aiškinimo taisyklės. Šios taisyklės taip pat taikomos bet kuriai kitai specialiomis Sąjungos teisės aktų nuostatomis įteisintai nomenklatūrai, visiškai ar iš dalies sudarytai remiantis Kombinuotąja nomenklatūra arba ją papildančiai subpozicijų dalimis, kad būtų galima taikyti tarifinio reguliavimo ir kitas su prekyba prekėmis susijusias priemones;
                  
               
                     (3)
                  
                  
                     laikantis minėtų bendrųjų taisyklių, šio reglamento priede pateiktos lentelės 1 skiltyje aprašytos prekės, remiantis 3 skiltyje išdėstytais motyvais, turėtų būti klasifikuojamos priskiriant 2 skiltyje nurodytą KN kodą;
                  
               
                     (4)
                  
                  
                     reikėtų nustatyti, kad suteikta šio reglamento nuostatų neatitinkančia privalomąja tarifine informacija apie šiame reglamente nurodytas prekes jos adresatas galėtų remtis dar tam tikrą laikotarpį, kaip nustatyta Reglamento (ES) Nr. 952/2013 34 straipsnio 9 dalyje. Tas laikotarpis turėtų būti trys mėnesiai;
                  
               
                     (5)
                  
                  
                     Muitinės kodekso komitetas per pirmininko nustatytą laikotarpį nuomonės nepateikė,
                  
               PRIĖMĖ ŠĮ REGLAMENTĄ:
         
            1 straipsnis
            Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant lentelės 2 skiltyje nurodytą KN kodą.
         
         
            2 straipsnis
            Šio reglamento nuostatų neatitinkančia privalomąja tarifine informacija, vadovaujantis Reglamento (ES) Nr. 952/2013 34 straipsnio 9 dalimi, galima remtis dar tris mėnesius nuo šio reglamento įsigaliojimo dienos.
         
         
            3 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. balandžio 7 d.
            
               
                  Komisijos vardu
               
               Gerassimos THOMAS
               
                  Generalinis direktorius
               
               
                  Mokesčių ir muitų sąjungos generalinis direktoratas
               
            
         
         
            (1)  OL L 269, 2013 10 10, p. 1.
         
            (2)  1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987 9 7, p. 1).
      
      
         
            PRIEDAS
            
                        Prekių aprašymas
                     
                     
                        Klasifikavimas
                        (KN kodas)
                     
                     
                        Motyvai
                     
                  
                        (1)
                     
                     
                        (2)
                     
                     
                        (3)
                     
                  
                        Strypai iš volframo lydinio, kurio sudėtyje volframas sudaro daugiau kaip 94 % masės, o lantanas – 1,5 % masės, kurių ilgis yra 150 mm, o skersmuo – 3 mm. Strypai gaminami ne vien sukepinimo būdu, neturi fliuso apvalkalo ir šerdies. Jų galai yra buki (t. y. nenusmailinti) ir kiekvienas pažymėtas spalva. Spalvinis žymėjimas rodo legiravimo elemento ir volframo kiekį. Strypai pakuojami partijomis.
                        Strypai yra skirti užaštrinti ir naudoti kaip TIG suvirinimo (lankinio suvirinimo volframo elektrodu inertinėse dujose) elektrodai. Elektrodo paskirtis šiame suvirinimo procese – suformuoti lanką tarp jo ir suvirinamo objekto. Proceso metu elektrodas neišsilydo, t. y. jis nesunaudojamas.
                     
                     
                        8101 99 10 
                     
                     
                        Klasifikuojama vadovaujantis Kombinuotosios nomenklatūros 1 ir 6 bendrosiomis aiškinimo taisyklėmis, XV skyriaus 3 pastaba ir 5 pastabos a punktu, 74 skirsnio 1 pastabos d punktu, 81 skirsnio 1 subpozicijų pastaba ir KN kodus 8101 , 8101 99  ir 8101 99 10  atitinkančiais prekių aprašymais.
                        Strypų galai turi būti specialiai nušlifuoti, kad įgytų formą, reikalingą tam, kad jie būtų tinkami naudoti kaip TIG suvirinimo elektrodai. Todėl muitinei pateikiamo gaminio objektyvios charakteristikos neatitinka suvirinimo mašinoms, priskiriamoms 8515  pozicijai, skirtų suvirinimo elektrodų charakteristikų. Todėl jis nelaikytinas lankinio metalų suvirinimo mašinų arba aparatų, priskiriamų 8515  pozicijai, dalimis.
                        Pagal objektyvias charakteristikas ir savybes gaminys atitinka 8101  pozicijos, kuriai priskiriamas volframas bei jo gaminiai, aprašymą. (Taip pat žr. Suderintos sistemos (SS) paaiškinimų 8101  pozicijos paaiškinimų pirmą pastraipą, kurioje nurodyta, kad šiai pozicijai priskiriamas valcuotų arba temptų strypų pavidalo volframas. Ši nuostata taip pat atitinka SS paaiškinimų 8311  pozicijos paaiškinimų pirmą pastraipą, pagal kurią netauriųjų metalų elektrodai be fliuso apvalkalo arba šerdies nepriskiriami 8311  pozicijai ir turi būti priskiriami atitinkamiems skirsniams pagal medžiagą, iš kurios jie pagaminti.)
                        Todėl gaminys laikytinas volframo strypais ir juostomis, išskyrus pagamintus paprasto sukepinimo būdu, ir jam priskirtinas KN kodas 8101 99 10 .